路傍柏
作者：馮山
朝代：宋

paragraphs: 路傍有柏千尺高，數夫連臂環周遭。
十里煙雲護蒼翠，一天風雨寒蕭騷。
縱横萬蛇入土鬭，扶搖千騎盤空走。
豈能霜雪歲寒知，自有江山神物守。
五月炎光燒草木，柏影重重似華屋。
往還不擇貴與賤，借與清凉解炎酷。
本来無情柏與人，偶然相值如相親。
貴侯餘資萬鍾祿，不到流離親骨肉。
前時仗節徒東歸，觀望風彩爭奔馳。
族中俛首彈指意，安用富貴摩天爲。
誰人試從貴侯道，莫從此路爭榮耀，恐爲路傍柏輕笑。